钦定古今图书集成/明伦汇编/官常典/第408卷 > 崔敦礼
## 钦定古今图书集成/明伦汇编/官常典/第408卷 > 崔敦礼

按《唐书》本传：“敦礼字安上，祖仲方，在隋为礼部尚书。
其先博陵著姓，魏末徙为雍州咸阳人。敦礼涉书传，
以节义自将。武德中，官通事舍人。善辞令，进止，观者
皆竦。尝持节幽州，召庐江王瑗，瑗以举兵执之。胁问
朝廷事，敦礼不为言，太宗壮之。还除左卫郎将，赐金
币良马，擢中书舍人，四迁兵部侍郎，出为灵州都督。”
召还，拜兵部尚书，诏抚辑回纥、铁勒部姓。会薛延陀
寇边，与李𪟝合兵攻破之，置祁连州，处其馀众。瀚海
都督回纥吐迷度为下所杀，诏往绥定，立其嗣而还。
敦礼通知四夷情伪，其少慕苏武为人，故屡使突厥，
前后建明，允会事机。永徽四年，拜侍中，监修国史，累
封固安县公，进中书令，兼检校太子詹事。以久疾，自
言不任事，奉两宫，更拜太子少师、同中书门下三品。
弟馀庆，时为定襄都督府司马，召使侍疾。卒，年六十
一。高宗为举哀东云龙门，赙布秘器尤厚。赠开府仪
同三司、并州大都督，谥曰昭，陪葬昭陵。馀庆位亦至
兵部尚书。